Tien vas oor ‘gesteelde’ koperkabelsDie koperkabels waarop beslag gelê is. Foto: SAPD/Twitter “Die polisie in Marikana en veiligheidswagte van Aquarius-myn het Woensdag 10 verdagtes vasgetrek vir diefstal en die besit van vermeende gesteelde koperkabels,” het kol. Sabata Mokgwabone, woordvoerder van die polisie, gesê. “Die verdagtes is by ŉ ongebruikte mynskag in hegtenis geneem nadat daar inligting ontvang is oor onwettige aktiwiteite by die skag.” Mokgwabone het gesê agt van die 10 mans is buitelanders van Mosambiek en Zimbabwe. Die polisie het ook op kastrolle, flitsligte, ystersae en blikkies kos beslag gelê. “Volgens inligting is daar ook dagga in van die verdagtes se besit gevind,” het Mokgwabone gesê. Daar is op 5 380 kilogram se koperkabels ter waarde van R109 000 beslag gelê. Die verdagtes sal na verwagting Maandag in die hof verskyn op aanklag van diefstal, die besit van vermeende gesteelde goedere en die besit van dagga.